सुविधापरस्त और तेज़ रफ्तार ज़िन्दगी में 'रोज़ का रिक्शेवाला' कविता पढ़कर ही हमें यह आभास हो जाता है कि सत्य प्रकाश 'भारतीय' तयशुदा रास्ते पर चलने वाली कविताएं नहीं लिखते। अपने पहले काव्य-संग्रह में वे ऐसी स्थितियों को व्यक्त करते हैं कि पाठक आलोचक तय नहीं कर पाता की कि वह उस पर क्या प्रतिक्रिया दे। उनकी कविता पर फेंस के इधर और उधर जैसी कोई विभाजन रेखा नहीं मिलती, क्योंकि वास्तविक जीवन में भी उपापोह वाली स्थितियों की भरमार है, जिसका सामना कवि सत्य प्रकाश 'भारतीय' की कविता में अक्सर होता है। आगे निकलने के हथकंडों को अपनाने से कवि को गुरेज है। यह कविताएं उन तमाम लोगों को शब्द देती हैं, जो हथकंडों का निषेध करते हुए जीवन के विभिन्न मोर्चों पर पीछे छूट जाते हैं। ‘चूक गयी कविता’ भी हमें ऐसे ही उहापोह में डालती है। उसकी बानगी देखें-'कितना अशिष्ट लगता है/जब हम नयन झुकाये/भीड़-भाड़ वाली मेट्रो में/लिख रहे होते हैं कविता/किसी बुज़ुर्ग की परेशानियों के बारे में/वृद्ध आश्रम की बढ़ती मांग पर/रोष व्यक्त करते हुए/और जब समाप्त कर/राहत की सांस लेते हुए उठ खड़े होते हैं/उतर जाने के लिए/फिर देखते हैं/पितामह तुल्य किसी को खड़े/ठीक हमारे सामने/तब यह सोचते हैं/क्या कविता लिख लेना/ज़्यादा ज़रूरी था सीट छोड़ देने से पहले?/अाज के समय में/इस पल तो कविता का/ना लिखना ही कविता होती है/अफसोस होता है कि/कैसे चूक गया मैं/इतनी अच्छी कविता लिखने से।' इस कविता से यह भी स्पष्ट होता है कि सत्य प्रकाश के लिए कविता क्या है। वे अपने कथ्य को जिस तरह से रखते हैं वह मितकथन की ही मांग करता है किन्तु इस शैली में ज़रा सी भी शाब्दिक स्फीति अधिक लगती है। फिलहाल वे इस कौशल को साधने में लगे हैं। और यह आश्वस्तकारी है कि वे अभी प्रक्रिया से गुज़र रहे हैं। वे लिखते हैं-'होश संभालने से लेकर आज तक/निरंतन ही/किसी न किसी प्रक्रिया से ही/गुज़र रहा होता हूं/....कभी/ तन को मथनी बना मन को/तो कभी मन को मथनी बना तन को/मथ रहा होता हूं।'